CELEX: 32019D2210
Language: bg
Date: 2019-12-19 00:00:00
Title: Решение за Изпълнение (ЕС) 2019/2210 на Съвета от 19 декември 2019 година за изменение на Решение за изпълнение 2013/677/ЕС за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност

23.12.2019   
               
               
                  BG
               
               
                  Официален вестник на Европейския съюз
               
               
                  L 332/155
               
            
         РЕШЕНИЕ ЗА ИЗПЪЛНЕНИЕ (ЕС) 2019/2210 НА СЪВЕТА
         от 19 декември 2019 година
         за изменение на Решение за изпълнение 2013/677/ЕС за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     Съгласно член 285 от Директива 2006/112/ЕО държавите членки, които не са упражнили възможността за избор по член 14 от Втора директива 67/228/ЕИО на Съвета (2), могат да освободят от данък върху добавената стойност (ДДС) данъчно задължените лица, чийто годишен оборот е не по-висок от 5 000 EUR или тяхната равностойност в националната валута.
                  
               
                     (2)
                  
                  
                     С Решение за изпълнение 2013/677/ЕС на Съвета (3) на Люксембург бе дадено разрешение да прилага специална мярка за дерогация от член 285 от Директива 2006/112/ЕО (наричана по-нататък „мярката за дерогация“), за да освободи от ДДС данъчно задължените лица, чийто годишен оборот е не по-висок от 25 000 EUR. Разрешението за мярката за дерогация беше дадено със срок до 31 декември 2016 г.
                  
               
                     (3)
                  
                  
                     Решение за изпълнение 2013/677/ЕС беше изменено с Решение за изпълнение (ЕС) 2017/319 на Съвета (4), с което на Люксембург се разрешава да освободи от ДДС данъчно задължените лица, чийто годишен оборот е не по-висок от 30 000 EUR. Това разрешение е приложимо до 31 декември 2019 г. или до влизането в сила на директива за изменение на членове 281—294 от Директива 2006/112/ЕО относно специалния режим за малките предприятия, като се прилага по-ранната от двете дати. Такава директива все още не е приета.
                  
               
                     (4)
                  
                  
                     С писмо, заведено в Комисията на 2 май 2019 г., Люксембург поиска разрешение да продължи да прилага мярката за дерогация след 31 декември 2019 г. и същевременно да увеличи прага от 30 000 EUR на 35 000 EUR.
                  
               
                     (5)
                  
                  
                     С писмо от 21 юни 2019 г. Комисията информира останалите държави членки в съответствие с член 395, параграф 2, втора алинея от Директива 2006/112/ЕО за искането, отправено от Люксембург. С писмо от 24 юни 2019 г. Комисията уведоми Люксембург, че разполага с цялата информация, необходима за разглеждането на искането.
                  
               
                     (6)
                  
                  
                     Според предоставената от Люксембург информация мотивите за мярката за дерогация остават като цяло непроменени. Мярката за дерогация намалява административната тежест и разходите за спазване на изискванията за малките предприятия и за данъчните органи и следователно спомага да се опрости процедурата за събиране на ДДС. По оценки на Люксембург увеличението на прага за освобождаване на 35 000 EUR би могло да засегне 1106 данъчно задължени лица, което съответства на 1,5 % от данъчно задължените лица, регистрирани за целите на ДДС в Люксембург през 2017 г. Подобно увеличение на прага би намалило още повече административната тежест и разходите за спазване на изискванията и би спомогнало да се опрости допълнително процедурата за събиране на данъка.
                  
               
                     (7)
                  
                  
                     За данъчно задължените лица мярката за дерогация е и ще продължи да бъде незадължителна. Данъчно задължените лица ще продължат да разполагат с правото да изберат да прилагат общия режим за ДДС в съответствие с член 290 от Директива 2006/112/ЕО.
                  
               
                     (8)
                  
                  
                     Съгласно предоставената от Люксембург информация мярката за дерогация с така увеличения праг ще има незначително въздействие върху общия размер на данъчните приходи на Люксембург, събирани на етапа на крайното потребление.
                  
               
                     (9)
                  
                  
                     Мярката за дерогация с така увеличения праг няма да окаже отрицателно въздействие върху собствените ресурси на Съюза, формирани от ДДС, тъй като Люксембург ще изчисли съответната компенсация в съответствие с член 6 от Регламент (ЕИО, Евратом) № 1553/89 на Съвета (5).
                  
               
                     (10)
                  
                  
                     Като се има предвид потенциалното положително въздействие на мярката за дерогация върху намаляването на административната тежест и разходите за спазване на изискванията за малките предприятия и за данъчните органи, както и липсата на значително въздействие върху общите генерирани от ДДС приходи, на Люксембург следва да бъде разрешено да продължи да прилага мярката за дерогация за допълнителен срок и да увеличи през този срок прага на 35 000 EUR.
                  
               
                     (11)
                  
                  
                     Удължаването на срока на прилагане на мярката за дерогация следва да бъде ограничено във времето. Ограничението във времето следва да бъде достатъчно, за да позволи да бъдат оценени ефективността и целесъобразността на прага. Поради това е подходящо да се разреши на Люксембург да продължи да прилага мярката за дерогация до 31 декември 2022 г. Ако обаче бъде приета директива за изменение на членове 281 — 294 от Директива 2006/112/ЕО относно специалния режим за малки предприятия, и датата, от която трябва да се прилагат националните разпоредби, необходими за съобразяване с посочената директива, е преди 31 декември 2022 г., мярката за дерогация следва да престане да се прилага, когато станат приложими посочените национални разпоредби.
                  
               
                     (12)
                  
                  
                     Поради това Решение за изпълнение 2013/677/ЕС следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Членове 1 и 2 от Решение за изпълнение 2013/677/ЕС се заменят със следното:
            
               
                  „Член 1
                  
                  Чрез дерогация от член 285 от Директива 2006/112/ЕО, на Люксембург се разрешава да освободи от ДДС данъчно задължените лица с годишен оборот до 35 000 EUR.
               
               
                  Член 2
                  Настоящото решение се прилага до настъпването на по-ранната от следните две дати:
                  
                              а)
                           
                           
                              31 декември 2022 г.;
                           
                        
                              б)
                           
                           
                              датата, от която държавите членки трябва да прилагат националните разпоредби, които се изисква да приемат, ако бъде приета директива за изменение на членове 281—294 от Директива 2006/112/ЕО относно специалния режим за малките предприятия.“
                           
                        
            
         
         
            Член 2
            Настоящото решение влиза в сила в деня на нотифицирането му.
            Настоящото решение се прилага от 1 януари 2020 г.
         
         
            Член 3
            Адресат на настоящото решение е Великото херцогство Люксембург.
         
         
            Съставено в Брюксел на 19 декември 2019 година.
            
               
                  За Съвета
               
               
                  Председател
               
               K. MIKKONEN
            
         
         
            (1)  ОВ L 347, 11.12.2006 г., стр. 1.
         
            (2)  Втора директива 67/228/ЕИО на Съвета от 11 април 1967 г. за хармонизиране на законодателствата на държавите членки относно данъците върху оборота — структура и процедури за прилагане на общата система на данъка върху добавената стойност (ОВ 71, 14.4.1967 г., стр. 1303).
         
            (3)  Решение за изпълнение 2013/677/ЕС на Съвета от 15 ноември 2013 г. за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 316, 27.11.2013 г., стр. 33).
         
            (4)  Решение за изпълнение (ЕС) 2017/319 на Съвета от 21 февруари 2017 г. за изменение на Решение за изпълнение 2013/677/ЕС за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 47, 24.2.2017 г., стр. 7).
         
            (5)  Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9).